《送太守李公》
宋代·陈天麟

乱花翻阵雨，飞絮转轻球。
别思昏如醉，征鞍挽不留。
职循今列郡，秩视古诸侯。
当代人争仰，惟公政最优。
洋川佳景物，胜迹旧经游。
未定中原扰，犹怀傍塞忧。
九重爰锡命，千里藉承流。
德逐祥云偃，恩随瑞霭浮。
带刀还陇亩，挟纩动貔貅。
烽柝开边月，犁锄庆麦秋。
二天舒士气，五裤沸民讴。
虞氏三年考，河南第一州。
霜台方荐墨，黼座想凝旒。
早晚颁纶綍，东西走置邮。
迟迟姑去鲁，几几定归周。
明月湖光远，凌云气象幽。
烟波浮画鷁，雪浪绕乌牛。
好逐桃花涨，轻飞竹叶舟。
径归调玉铉，莫待覆金瓯。
贱吏伤萍梗，终年仰庇休。
龙门曾御李，骥坂会依刘。
不作痴儿女，孜孜话别愁。